**Rahvusvaheline noortevahetus** on erinevate Euroopa riikide noorte omavaheline kohtumine, mille raames noored käsitlevad enda jaoks olulisi teemasid ja kogevad teistmoodi õppimist.

Noortevahetuse teemad varieeruvad ja teemavalik tehakse lähtudes projektis osalevate noorte huvidest. Enne projekti kohtumist koostatakse tegevusplaan valitud teema käsitlemiseks, mis sisaldab töötube, rühmatöid, arutelusid, rollimänge, simulatsioone või tegevusi vabas õhus. Noortevahetuse eesmärgiks on noorte enesearengu toetamine teistmoodi mitteformaalse õppe kaudu, kultuuridevahelisele õppimisele, sotsiaalselt oluliste teemade käsitlemisele ja väärtuste tugevdamisele. Projekti saavad taotleda kõik MTÜ-d, sihtasutused, kohaliku ja riigi tasandi avalik-õiguslikud asutused, sotsiaalsed ettevõtted, mitteametlikud noortegrupid ning sotsiaalse vastutuse valdkonnas tegutsevad äriettevõtted.

Sisu
----

Noortevahetusel saavad osaleda kõik 13–30-aastased noored, olenemata nende haridustasemest või keeleoskusest. Vanemad kui 18–aastased saavad projektis osaleda ka grupijuhina ning grupijuhtidel puudub ülemine vanusepiir. Noortevahetusele sõidetakse grupina, mille suurus võib varieeruda ning kohtumine kestab üldjuhul 1–3 nädalat. Partnerriike peab projektis olema lisaks enda riigile veel üks, aga võib ka rohkem. Rahastuse taotleja peab olema programmiriigist, kuid partnerid võivad olla ka Euroopa Liidu naabruspiirkonna riikidest. Noortevahetusel on oluline mitteformaalne õppimine ehk toimuvad arutelud ja õpitoad. Teema on igal projektil erinev, kuid mõte on kõigil üks – aidata noortel tunnetada oma tähtust, tekitada rahvusvahelist dialoogi ning arendada solidaarsust ja austust teiste rahvuste vastu. Noortevahetusi viiakse läbi Euroopa Liidu programmi „Erasmus+" raames.

Noortevahetuse elluviimiseks saab taotleda toetust programmist  „Erasmus+: Euroopa Noored". Esitama peab taotluse vastaval e-vormil tähtajaks ühe projektis osaleva partneri Erasmus+ agentuurile. Tähtaegu on igal aastal kolm. Taotluse esitab üks organisatsioon või noortegrupp kõikide projekti partnerite eest oma koduriigi Erasmus+ agentuurile. Taotlust on võimalik esitada kõikides Euroopa Liidus kasutusel olevates keeltes.

Noortepass
----------

Noortepass on programmide Erasmus+ Youth ja Euroopa Solidaarsuskorpuse raames omandatud õpitulemuste tuvastamiseks ja dokumenteerimiseks saadud tunnustusvahend.

Noortevahetuse õpiväljundeid kirjeldadakse noortepassi kantavate võtmepädevustega. Võtmepädevused jaotatakse kaheksa põhivaldkonna alla, kuid need on siiski omavahel ühendatud ja üksteist täiendavad. Kaheksa põhivaldkonda on järgmised.

* Mitmekeelsus, mis on võime kasutada eri keeli suhtlemiseks ja arusaamiseks nii suuliselt kui ka kirjalikult.
* Isiklik, sotsiaalne ja õppimispädevus. See on oskus omandada õppimisvõimet, juhtida iseenese õpiteed ja oma tulemusi analüüsida. Sotsiaalsete pädevuste hulka kuuluvad teistega konstruktiivsel viisil koostöö tegemine ja konfliktsituatsioonidega hakkama saamine. Isiklik pädevus hõlmab vastupanuvõimet, suutlikkust tulla toime ebakindluse ja keeruliste olukordadega ning näidata üles empaatiat.
* Kodanikupädevus, mis on oskus tegutseda vastutustundliku kodanikuna ja täiel määral osaleda ühiskondlikus ja sotsiaalses elus, toetudes sotsiaalsetele, majanduslikele, seaduslikele ja poliitilistele kontseptsioonidele ning üleilmsetele arengutele ja jätkusuutlikkusele.
* Ettevõtluspädevus, mis viitab võimele toimida lähtuvalt võimalustest ning muuta ideed reaalseks tegevuseks, millel on teiste jaoks väärtus. See hõlmab initsiatiivi võtmist, loovust, uuenduslikkust, kriitilise mõtlemise ja probleemide lahendamise oskust.
* Kultuuriteadlikkus ja kultuuriline eneseväljendus, mis seisneb mõistmises, kuidas eri riikides loovalt ideid väljendatakse, tehes seda erinevate kunstide kaudu. Selle hulka kuulub omaenese ideede arendamine ja väljendamine. Pädevus eeldab kohaliku, Euroopa ja üleilmsete kultuuride tundmist ning pädevust väljendada oma ideid ja emotsioone mitmesugustes kunstilistes ja kultuurilistes vormides.
* Digipädevus hõlmab digitehnoloogiate vastutustundlikku kasutamist, üksteisega suhtlemist ja koostööd, meediapädevust, digisisu loomist, turvalisuse tagamist, probleemide lahendamist ja kriitilist mõtlemist.
* Matemaatikapädevus ning loodusteadus-, tehnoloogia-, inseneriteaduste pädevus. See on oskus kasutada matemaatilist mõtlemist probleemide lahendamiseks igapäevastes olukordades. Teaduspädevus viitab suutlikkusele kasutada teadust, leida üles küsimused ja avaldada vaid tõenditel põhinevaid arvamusi.
* Kirjaoskuse pädevus, mis on võime mõista ja väljendada mõtteid, tundeid ja fakte suuliselt, kirjalikult või muudel viisidel ning suhelda teistega.

Euroopa noorteprojekti raames võib teatud osaleja õpe olla seotud kõigi või vaid mõnega neist võtmepädevuse valdkondadest.

Mõju
----

Uuringu tulemused kinnitavad, et intensiivne ja positiivne kontakt vastuvõtva kultuuri ja selle liikmetega annab positiivseid vaateid erinevate kultuuride kohta. Noortevahetusega paraneb oluliselt ka tiimitöö oskus ning toimub rühmavahelise suhtluse arendamine. Noortevahetuse tulemiks on tavaliselt isiklikud muutuseid, mis väljenduvad osaleja käitumises ja hoiakutes. Vahetusel osalenud rakendavad õpitut praktiliselt tavaelus, kuid projekti erialased suunad ei ole enamiku osalejate jaoks olulised ning projektis osalejad on rohkem valmis õppima võõrkeeli ja neil on suurem huvi maailma ja teiste kultuuride vastu. Noortevahetuse olulisim tulemus on rahvusvaheline perspektiiv, mis tekib uusi kultuure avastades. Sellega kaasneb ka etnotsentrismi vähenemine ja vastav internatsionalismi või maailmameelsuse suurenemine.
Projektis osalejatele on vahetuskogemus üldjuhul mõjunud positiivselt ning mõjutanud nende sallivust, austust teiste rahvaste vastu, rahu- ja koostöö tegemise tahet, soovi suhelda välismaalastega, huvi rahvusvaheliste suhete vastu ning mõjutanud ka osalejatele sotsiaalset või poliitiliste kaasatuse taset.

Viited
------

1. 1 2 3  Noorteagentuur, SA Archimedes. "Noortevahetus". *Erasmus+ ja Euroopa Solidaarsuskorpuse agentuuri noorteprogrammide keskus*. Vaadatud 16. novembril 2023.
2. ↑  "Noortevahetused". *EstYES*. Vaadatud 16. novembril 2023.
3. ↑  "What is Youthpass? – Youthpass". *www.youthpass.eu*. Vaadatud 16. novembril 2023.
4. ↑
5. 1 2  Bachner, David; Zeutschel, Ulrich (2009-01). "Long‐term effects of international educational youth exchange". *Intercultural Education* (inglise). **20** (sup1): S45–S58. DOI:10.1080/14675980903370862. ISSN 1467-5986. `{{ajakirjaviide}}`: kontrolli kuupäeva väärtust: `|kuupäev=` (juhend)